Θέμα "Η μετακίνηση των ατόμων που νοσούν από ρευματικά νοσήματα με τα 	Μέσα 	Μαζικής Μεταφοράς"
  
Αξιότιμοι κύριοι/ες,
Η Ελληνική Εταιρεία Αντιρευματικού Αγώνα (ΕΛ.Ε.ΑΝ.Α.), ακούγοντας συνεχώς παράπονα νοσούντων σχετικά με τη χρήση των Μέσων Μαζικής Μεταφοράς και κρίνοντας πως δημιουργούνται σοβαρά προβλήματα για τους ρευματοπαθείς και τη μετακίνησή τους, θεώρησε απαραίτητο να αποστείλει την κατωτέρω επιστολή.
Προς ενημέρωσή σας,οι Ρευματικές Παθήσεις είναι ασθένειες που δε προσβάλλουν μόνο τους ηλικιωμένους.Άτομα όλων των ηλικιών (ακόμα και στην παιδική ηλικία) και των δύο φύλων μπορεί να εμφανίσουν Ρευματική Πάθηση. Υπολογίζεται ότι στην Ελλάδα  τα άτομα με Ρευματικές Παθήσεις ανέρχονται στα 3.000.000.Οι Ρευματικές Παθήσεις,καθώς προκαλούν πόνο,βλάβες στις αρθρώσεις και συννοσηρότητα, επηρεάζουν την ποιότητα της ζωής, μειώνουν τη φυσική δραστηριότητα περισσότερο από το Σακχαρώδη Διαβήτη, τον Καρκίνο και τα Καρδιαγγειακά Νοσήματα, περιορίζουν τις κοινωνικές συναναστροφές, προκαλούν κινητικούς περιορισμούς,αναπηρία και μειώνουν το προσδόκιμο της ζωής. Στην Ελλάδα οι Ρευματικές Παθήσεις αποτελούν την πρώτη κατά σειρά αιτία (μεταξύ όλων των νοσημάτων) χρόνιου προβλήματος υγείας (38,7%), μακροχρόνιας και βραχυχρόνιας σωματικής ανικανότητας (47,2% και 26,2% αντίστοιχα) και ιατρικών επισκέψεων (20,5%), ενώ κατατάσσονται στη δεύτερη θέση ως αιτία κατανάλωσης συνταγογραφούμενων και μη συνταγογραφούμενων φαρμάκων (24,0 και 17,7% αντίστοιχα).
Συχνά λοιπόν,οι ασθενείς που νοσούν από  ρευματικές παθήσεις αναφέρουν πως δυσκολεύονται να χρησιμοποιήσουν τα Μέσα Μαζικής Μεταφοράς (ιδίως λεωφορεία,τρόλεϊ),καθώς δεν υπάρχουν σε πολλές στάσεις προεξοχές για τα εμποδιζόμενα άτομα, ώστε να ανεβαίνουν με ευκολία στο εκάστοτε όχημα,δε χρησιμοποιείται η επιγονάτηση,με αποτέλεσμα να μην είναι εύκολη η είσοδος των ατόμων που νοσούν  στο όχημα και δε βρίσκουν συχνά κάθισμα,κάτι που είναι απαραίτητο για τα άτομα με ρευματοπάθεια, τα οποία για μεγάλα χρονικά  διαστήματα υποφέρουν από πόνο στις αρθρώσεις τους,λαμβάνουν καθημερινά φαρμακευτική αγωγή και υπόκεινται συχνά σε αρθροπλαστικές και άλλου τύπου επεμβάσεις.
Όλα τα παραπάνω έχουν ως συνέπεια τα εξής α) Πολλοί άνθρωποι που νοσούν από ρευματικό νόσημα αποκλείονται,καθώς σταματούν να χρησιμοποιούν τα Μέσα Μαζικής Μεταφοράς και κατ'επέκταση σταματούν να συμμετέχουν σε ποικίλες δραστηριότητες, β) Πολλοί υποχρεώνουν τα οικεία τους πρόσωπα να τους μεταφέρουν όπου είναι αναγκαίο,γ) Άλλοι αναγκάζονται να χρησιμοποιούν ταξί κατά κόρον,κάτι που είναι ιδιαίτερα κοστοβόρο, ιδιαιτέρως για τα άτομα που νοσούν από ρευματικά νοσήματα,τα οποία σπαταλούν  ένα σημαντικό μηνιαίο χρηματικό πόσο σε επισκέψεις ιατρών,σε φάρμακα,σε φυσικοθεραπείες,σε εξετάσεις κ.λπ.
	Για όλα τα προαναφερθέντα,σας ενημερώνουμε πως είμαστε ανοιχτοί σε μία συνεργασία,ώστε να υπάρξει ενημέρωση των οδηγών των επιβατικών οχημάτων εκ μέρους μας σχετικά με τους νοσούντες από ρευματικά νοσήματα και τις δυσκολίες που αντιμετωπίζουν. Ζητάμε, επίσης οι οδηγοί των οχήματων να σταματούν ακριβώς μπροστά από τη στάση,ώστε τα άτομα που χρειάζονται την επιγονάτηση του οχήματος,να πλησιάζουν την πρώτη θύρα και να ζητούν  από τον οδηγό να γίνει επιγονάτηση. Επιπρόσθετα, ζητάμε εφόσον,οι νοσούντες από ρευματικό νόσημα εισέλθουν στο όχημα,ο οδηγός να μεσολαβεί ώστε να δοθεί μια θέση στο άτομο,επιδεικνύοντας ο νοσούντας κάποια βεβαίωση ιατρού ή οποιοδήποτε άλλο αποδεικτικό κρίνετε εσείς πως μπορεί να διευκολύνει αυτή τη διαδικασία.Τέλος σε βάθος  χρόνου,αιτούμαστε την κατασκευή ολοένα και περισσοτέρων προεξοχών στις στάσεις,κάτι που θα είναι ωφέλιμο για όλα τα εμποδιζόμενα άτομα.

	Επιτρέψτε στα άτομα με ρευματικά νοσήματα,να παραμείνουν ενταγμένα στο κοινωνικό σύνολο και αυτοεξυπηρετούμενα.

	Σας ευχαριστούμε για την κατανόησή σας και αναμένουμε την άμεση απάντησή σας για μια συνεργασία,που θα έχει ως πρωταρχικό  στόχο την ενημέρωση των οδηγών αναφορικά με τους νοσούντες από ρευματικά νοσήματα.Για οποιαδήποτε διευκρίνιση μπορείτε να επικοινωνήσετε με την Ελληνική Εταιρεία Αντιρευματικού Αγώνα,στα τηλέφωνα  2108847268 - 2108237302.
 
Με τίμη,
Το Διοικητικό Συμβούλιο της Ελληνικής Εταιρείας Αντιρευματικού Αγώνα

..........................................................................................................................................

Η Ελληνική Εταιρεία Αντιρευματικού Αγώνα (ΕΛ. Ε. ΑΝ. Α.) είναι ένας κοινωφελής, μη κερδοσκοπικός, οργανισμός αναγνωρισμένος από το κράτος.
Ιδρύθηκε το 1978 στην Αθήνα. Μέλη της ΕΛ. Ε. ΑΝ. Α. είναι κυρίως άτομα που πάσχουν από Αρθρίτιδα/Ρευματισμό, Ρευματολόγοι και άτομα που ενδιαφέρονται να συμπαρασταθούν σε αυτούς που πάσχουν από Αρθρίτιδα / Ρευματισμό.
Όλα τα μέλη εργάζονται εθελοντικά.

 Ελληνική Εταιρεία Αντιρευματικού Αγώνα (EΛ.Ε.ΑΝ.Α.)
ΝΠΙΔ Μη Κερδοσκοπικό Σωματείο
Κυψέλης 2, 11362 Αθήνα 
http://www.arthritis.org.gr/
facebook:@eleanarheumatism